Video: Twee aangekla oor ‘aanrandingsvideo’‘n Skermskoot uit die video. Twee mans sal vandeesweek weer in die hof in Belfast, Mpumalanga, verskyn nadat hulle op video vasgevang is waar hulle ŉ man hardhandig hanteer en na hul voertuig sleep. Bruce Botha (29) en Wayne Swart (20) het reeds in die hof verskyn op aanklag van aanranding met die doel om ernstig te beseer en sal Vrydag weer in die rondgaande hof verskyn. Lede van die publiek op Machadodorp het Maandagmiddag die voorval op video opgeneem waaroor Botha en Swart nou aangekla word. Die video is daarna op WhatsApp en ander sosialemediaplatforms versprei. Kol. Mtsholi Bhembe, woordvoerder van die polisie, het gesê ŉ plaaslike sakeman het die twee beskuldigdes, glo van ŉ private sekuriteitsmaatskappy, Maandagmiddag gebel om te kom help nadat hy en ŉ werknemer in ŉ rusie betrokke was. Botha en Swart het op die oproep gereageer en dit het gelei tot die gebeure wat in die video gesien kan word. In die video kan gesien word hoe die man, duidelik beseer, aan sy arms na ŉ bakkie gesleep word en agterop geplaas word. Lede van die publiek raak al hoe vuriger en skree vir die twee mans: “Is julle polisiebeamptes?” en “Julle is f****n rassiste! Hierdie is nie julle plaas nie!” Omstanders probeer ook om die man uit die twee veiligheidswagte se greep te bevry. Die polisie daag by die toneel op en die video eindig te midde die lede van die publiek se woedende uitroepe. Bhembe vertel dat Botha en Swart later die dag, vermoedelik ná ŉ opdrag van die stasiebevelvoerder, in hegtenis geneem is vir aanranding met die doel om ernstig te beseer. Hy het wel genoem dat die oorsaak van die man se beserings nog bepaal word. “Ons ondersoek nog of sy beserings spruit uit sy onderonsie met die sakeman of die twee mans.” Bhembe het bevestig die slagoffer het talle kneusplekke aan sy gesig en bolyf opgedoen, maar is onseker of die man na ŉ hospitaal geneem is of nie. Woedende inwoners van Machadodorp het Dinsdag die oprit na die polisiestasie geblokkeer en die sakeman wat die sekuriteitsmaatskappy aanvanklik gebel het se winkel aan die brand gesteek omdat hulle meen dat “hy alles begin het”. ŉ Klag van brandstigting word ondersoek. Die gemeenskap was ook woedend dat die mans in die Belfast-rondgaande hof verskyn het en nie in Machadodorp nie. Volgens Bhembe dring lede van die gemeenskap daarop aan om te weet waar Botha en Swart aangehou word. Bhembe sê daar is Dinsdagaand ook twee vragmotors in Machadodorp aan die brand gesteek. Niemand is nog in verband met die voorval in hegtenis geneem nie. “Die situasie is steeds gespanne vanoggend, ons hou ŉ baie fyn oog op die situasie daar,” het Bhembe gesê. Kyk hier na ŉ verkorte weergawe van die video: